BODOLAND रादाब, Kokrajhar, October 31: आइर’न मेन महरै सिनायथि मोननाय सरदार वल्लभ भाई पाटेलनि जोनोम सानजों लोब्बा लाखिनानै 64 BN एस एस बि रैखाथि हानजाया भारत भुटान सिमानि साखाथियाव थानाय आउट पस्टनि मावख’याव हादरारि खौसेथि सानखौ फालिनाय जादों । बे सान फालिनायजों लोब्बा लाखिनानै  64  BN एस एस बि रैखाथि हानजाया “RUN FOR UNITY” हाबाफारि लानानै 5 किल’मिटार गोजान खारनाय  हाबाफारि दाजाबदेरो । बि.ओ.पि पाटकिजुलिनिफ्राय कमान्डेट नन्द’ किशोर ताम्ता  फिरफिला दिन्थिनानै गिबियै बेखेवनानै होयो । बेनि उनावनो आखान्थि कमान्डेड संदीप पुनिया फोरमायथियोदि RUN FOR UNITY नि गेजेरजों सिमा साखाथियाव थानाय सुबुंफोरनि गेजेराव हादरनि सिबिनायनि  फारसे गोसो सोमजिनाय, रैखाथि होनाय आरो खौसेथि लाखिनाय सोमजिहोगोन होनना मिथिहोदों । पाटकिजुलि बि.ओ.पि निफ्राय भुटान गेट, सुखानजुलि, सुसिपुर, हरतला गामिनि लामाजों जयै  खारनायनि हाबाफारिखौ लायो । बेनि अनगायैबो कमान्डेड नन्द’ किशोर ताम्माया नुजाथिफैनो हानाय साफ्रोमबो एस एस बि  रैखाथि हानजानि जवानफोरखौ हादरा खौसेथिनि थाखाय खामानि मावनो समायखिरा लाहोयो आरो सरदार बल्लभ भाई पाटेलनि हादरखौ सिबिनाय, हादरखौ खौसेथि लाखिनाय आरो हादरखौ रैखाथि होनाय बायदिखौ गोसोखांहोना बाथ्रा फोरमायथियो ।